**Az Emberi Erőforrások Minisztériumának pályázati felhívása**

**8. évfolyamos tanulók számára**

**az Arany János Tehetséggondozó Programban történő részvételre**



Az Emberi Erőforrások Minisztériuma a 2015/2016. tanév rendjéről szóló 28/2015. (V. 28.) EMMI rendelet alapján pályázatot hirdet **helyi** (települési és megyei) **önkormányzatok és nemzetiségi önkormányzatok számára a településükön** − elsősorban kistelepülésen, tanyán vagy nagyobb település külterületén, leromlott lakóterületein − **lakóhellyel, ennek hiányában tartózkodási hellyel rendelkező, tehetséges, nyolcadik évfolyamos tanulóinak az Arany János Tehetséggondozó Programban való részvételre.**

**A program célja, hogy segítse a hátrányos helyzetű, tehetséges diákok továbbtanulását.**

A Tehetséggondozó Programba jelentkezhet minden olyan tanuló, aki

*a)* tanulói jogviszonyban áll, és a középiskola kilencedik évfolyamára jelentkezik abban a tanévben, amelyben a pályázat meghirdetésre kerül, és

*b)* az e pontban meghatározott valamelyik feltételnek megfelel:

*ba)* a gyermekek védelméről és a gyámügyi igazgatásról szóló 1997. évi XXXI. törvény (Gyvt.) hátrányos helyzetű[[1]](#footnote-1) vagy

*bb)* rendszeres gyermekvédelmi kedvezményben részesül vagy

*bc)* a Gyvt. 53. §-a szerint gyermekvédelmi szakellátás otthont nyújtó ellátási formájában részesülő átmeneti nevelésbe vett, vagy a programba történő jelentkezés időpontjában ideiglenes hatállyal elhelyezett, nevelésbe vett vagy

*bd)* a gyermekjóléti szolgálat Gyvt. 40. §-a szerinti – az általános iskola és a szülő kezdeményezésére elkészített – javaslata alapján rászorult. A gyermekjóléti szolgálatnak a rászorultság kérdésében annak alapján kell döntenie, hogy kellett-e a Tehetséggondozó Programba történő jelentkezést megelőző három éven belül a Gyvt. 39. §-a alapján az érintett tanuló érdekében intézkednie.

A programba bevont intézmények a hátrányos helyzetű tanulókat azonos felvételi pontszám esetén kötelesek előnyben részesíteni a felvétel során.

Az Arany János Tehetséggondozó Program keretében lehetőség nyílik arra, hogy a **hátrányos helyzetű tehetséges gyerekek** olyan középiskolákban, kollégiumokban tanuljanak, nevelődjenek, amelyek célul tűzték ki a tehetséggondozást és a felsőfokú tanulmányokra való eredményes felkészítést.

Az önkormányzatok által benyújtott pályázatokat a programhoz tartozó középiskolák bírálják el. A tanulók

* a tanév rendjéről szóló rendeletben meghatározott időpontban (2016. január 15-én, illetve pótló válogatási eljárás során 2016. január 22-én) − egy nem szaktárgyi jellegű − felvételi eljárást megelőző válogatáson vesznek részt: egy elbeszélgetést követően fogalmazást írnak, és képességeket vizsgáló feladatlapokat töltenek ki.
* A tanulóknak e mellett részt kell venniük a kilencedik évfolyamra felvételiző tanulók számára szervezett központi írásbeli felvételi vizsgán abban az intézményben, amely intézménybe az Arany János Tehetséggondozó Program keretében a felvételüket kérik. A központi írásbeli felvételi vizsga egy magyar nyelvi és egy matematika feladatlap kitöltéséből áll. A vizsgák időpontját a tanév rendjéről szóló rendelet határozza meg: 2016. január 16. 10 óra (pótló központi írásbeli felvételi vizsga 2016. január 21. 14 óra).

A sikeresen teljesítő tanulók megyéjük Arany János Tehetséggondozó Programot működtető középiskolájába, illetve kollégiumába nyerhetnek felvételt, és speciális program alapján készülhetnek fel a felsőfokú továbbtanulásra. A tanulók egyéves előkészítő évfolyam, az iskola helyi tantervében foglaltak teljesítése és az érettségi vizsgaszabályzatban előírt feltételek esetén tehetnek érettségi vizsgát. Az előkészítő évfolyamon a diákok emelt szintű anyanyelvi és idegen nyelvi oktatásban, matematika- és informatikaoktatásban, önismereti, személyiség- és képességfejlesztő, kommunikációs és tanulás-módszertani programokban vesznek részt. A programban tanuló diákok felkészülhetnek az emelt szintű idegen nyelvi érettségi vizsgára (C típusú középfokú nyelvvizsgával egyenértékű nyelvtudást szerezhetnek) elsősorban angol nyelvből, és a nemzetközi ECDL számítástechnikai vizsgával egyenértékű tudást szerezhetnek informatikából, mindemellett térítésmentesen szerezhetnek gépjármű-vezetői jogosítványt.

A program résztvevői valamennyien kollégisták lesznek.

**Pályázni a pályázati felhívás hiánytalanul kitöltött űrlapjainak beküldésével lehet, amelyek a programban már részt vevő középiskolákban szerezhetők be, vagy letölthetők az Emberi Erőforrások Minisztériuma honlapjáról** ([www.kormany.gov.hu](http://www.kormany.gov.hu) / Emberi Erőforrások Minisztériuma / Köznevelésért Felelős Államtitkárság).

A pályázatnak tartalmaznia kell

1. a helyi önkormányzat vagy kisebbségi önkormányzat képviselő-testületének − lehetőleg anyagi támogatásról is szóló − határozatát (1. sz. melléklet),
2. a nevelőtestület támogató nyilatkozatát (2. sz. melléklet)
3. a szülő nyilatkozatát arról, hogy elfogadja és támogatja az 5 éves nevelést, oktatást és a kollégiumi ellátást (3. sz. melléklet),
4. a tanuló személyi adatlapját (4. sz. melléklet),
5. az osztályfőnök tanulóról írt jellemzését − 2 példányban,
6. a tanuló kézzel írott önéletrajzát − 2 példányban,
7. azt, hogy a programban részt vevő intézmények közül melyekbe kéri a felvételét (5. sz. melléklet),
8. a szociális helyzetet igazoló hivatalos dokumentum fénymásolatát (a jegyző igazolása a hátrányos helyzet megállapításáról vagy a rendszeres gyermekvédelmi kedvezményre való jogosultságról vagy a nevelésbe vételről),
9. valamint az illetékes gyermekjóléti szolgálat − az általános iskola és a szülő kezdeményezésére elkészített – javaslatát a tanuló rászorultságára vonatkozóan abban az esetben, ha a h. pontban foglalt igazolás kiállításának feltételei nem állnak fenn (6. számú melléklet).

(Kérjük a tanulót, önéletrajzában mutassa be életkörülményeit, családi hátterét; eddig elért iskolai, művészeti és sporteredményeit; hobbiját, érdeklődési körét; a jövőjével kapcsolatos elképzeléseit; valamint írja le, hogy miért akar az Arany János Tehetséggondozó Programban részt venni.)

**A programban részt vevő intézménypárok (középiskolák és kollégiumok) közül hármat lehet megjelölni, melyek közül a tanulók elsősorban a lakóhely szerinti megye intézményébe nyerhetnek felvételt.**

A pályázónak külön jelentkezési lap benyújtásával egyénileg kell jelentkezniük a központi írásbeli vizsgára 2015. december 08-áig. A központi írásbeli felvételi vizsga jelentkezési lapja 2015. november 13-átől lesz elérhető az Oktatási Hivatal honlapján ([www.oktatas.hu](http://www.oktatas.hu)). A jelentkezési lapot abba az intézménybe kell benyújtani, amely intézménybe a tanuló az Arany János Tehetséggondozó Program keretében a felvételét kéri.

**A pályázatot legkésőbb 2015. december 10-ig** (a postára adást igazoló bélyegző dátuma) **−** **postai úton − a települési önkormányzat juttatja el az első helyen kiválasztott középiskola címére!**

**Kérjük, hogy a borítékra írják rá: " Arany János Tehetséggondozó Program".**

A határidőn túl érkezett vagy formailag hibás pályázatokat az intézmény nem értékeli.

**A pályázat eredményéről 2016. február 4-ig a középiskola tájékoztatja a jelentkezőket.**

A pályázattal kapcsolatban további felvilágosítást kaphatnak a programban részt vevő intézmények programfelelőseitől vagy az Oktatáskutató és Fejlesztő Intézetben Spohn Beáta programasszisztenstől, tel.: +36 30/488-7937, e-mail cím: ajp@ofi.hu

**A program leírása letölthető:**

[Arany János Tehetséggondozó Program kerettanterve](http://kerettanterv.ofi.hu/07_melleklet_miniszter/7.2_AJTP/index_AJTP.html)

[A kollégiumi nevelés alapprogramja (59/2013. (VIII. 9.) EMMI rend.) - 4. melléklet, Arany János Tehetséggondozó Program](http://www.kozlonyok.hu/nkonline/MKPDF/hiteles/MK13133.pdf)

**A program keretében az alábbi köznevelési intézményekbe kérhetik a tanulók felvételüket:**

|  |  |  |
| --- | --- | --- |
| **Balassagyarmati Balassi Bálint Gimnázium**2660 Balassagyarmat, Deák F. u 17.Tel: 35/300-011[www.balassi-bgy.sulinet.hu](http://www.balassi-bgy.sulinet.hu) Programfelelős: Grallert Krisztina | **Bonyhádi Petőfi Sándor Evangélikus Gimnázium és Kollégium**7150 Bonyhád, Kossuth L. u. 4.Tel: 74/451-719[www.petofi-bhad.sulinet.hu](http://www.petofi-bhad.sulinet.hu) Programfelelős: Hohlné Probszt Éva | **Egri Szilágyi Erzsébet Gimnázium**3300 Eger, Ifjúság u. 2.Tel: 36/324-808 www.szilagyi-eger.hu Programfelelős: Antal Andrea |
| **Eötvös József Gimnázium és Kollégium**2890 Tata, Tanoda tér 5.Tel: 34/587-568[www.eotvos-tata.sulinet.hu](http://www.eotvos-tata.sulinet.hu)Programfelelős: Szabó Andrea  | **Földes Ferenc Gimnázium**3525 Miskolc, Hősök tere 7.Tel: 46/508-459[www.ffg.sulinet.hu](http://www.ffg.sulinet.hu) Programfelelős: Kovács Attiláné | **Jurisich Miklós Gimnázium**9730 Kőszeg, Hunyadi u. 10.Tel: 94/360-131[www.jurisich-koszeg.sulinet.hu](http://www.jurisich-koszeg.sulinet.hu) Programfelelős: Oroszné Kupi Teréz |
| **Kaposvári Táncsics Mihály Gimnázium**7400 Kaposvár, Bajcsy-Zs. u. 17.Tel: 82/512-128[www.tancsics.hu](http://www.tancsics.hu) Programfelelős: Tóthné Berzsán Gabriella | **Kecskeméti Katona József Gimnázium** 6000 Kecskemét, Dózsa György út 3.Tel: 76/481-583[www.kjg.hu](http://www.kjg.hu) Programfelelős: Buday Rezső | **Kisvárdai Bessenyei György Gimnázium és Kollégium**4600 Kisvárda, Iskola tér 2.Tel: 45/410-045 www.besi.hu Programfelelős: Csörszné Tar Enikő |
| **Mezőberényi Petőfi Sándor Evangélikus Gimnázium és Kollégium**5650 Mezőberény, Petőfi u. 13-15.Tel: 66/515-578 www.gimnazium.mezobereny.huProgramfelelős: Egeresiné Vas Ildikó | **Neumann János Középiskola és Kollégium**3300 Eger, Rákóczi út 48.Tel: 36/536-070, 36/325-311www.nejanet.hu Programfelelős: Szakaliné Haraszti Éva | **Nyíregyházi Zrínyi Ilona Gimnázium és Kollégium**4400 Nyíregyháza,Széchenyi u. 29-37.Tel: 42/315-911[www.zrinyinyh.hu](http://www.zrinyinyh.hu) Programfelelős: Nagy Andrea |
| **Pécsi Leőwey Klára Gimnázium**7621 Pécs, Szent István tér 8-10.Tel: 72/518-462www.leoweypecs.huProgramfelelős: Béresné Tímár Andrea | **Budapesti Műszaki Szakképzési Centrum Puskás Tivadar Távközlési Technikum Infokommunikációs Szakközépiskolája**1097 Budapest, Gyáli út 22.Tel: 1/280-4500[www.puskas.hu](http://www.puskas.hu) Programfelelős: Gyarmati Krisztina | **Révai Miklós Gimnázium és Kollégium**9021 Győr, Jókai Mór út 21.Tel: 96/526-040[www.revai.hu](http://www.revai.hu) Programfelelős: Erdős László |
| **Sárospataki Árpád Vezér Gimnázium és Kollégium**3950 Sárospatak, Arany J. u. 3-7.Tel: 47/312-140www.avgsp.hu Programfelelős: Dusicza Erika | **Szegedi Radnóti Miklós Kísérleti Gimnázium**6720 Szeged, Tisza Lajos krt. 6-8.Tel:62/548-936[www.radnoti-szeged.sulinet.hu](http://www.radnoti-szeged.sulinet.hu) Programfelelős: Szőllősy László | **Teleki Blanka Gimnázium és Általános Iskola**8000 Székesfehérvár, Budai u. 7.Tel: 22/506-162www.telekiblanka.hu Programfelelős: Gajda Péter |
| **Tóth Árpád Gimnázium**4024 Debrecen, Szombathi u. 12.Tel: 52/411-225[www.tagdebr.sulinet.hu](http://www.tagdebr.sulinet.hu) Programfelelős: Barta Erzsébet | **Türr István Gimnázium és Kollégium**8500 Pápa, Fő u. 10.Tel: 89/324-394[www.turrgimnazium.hu](http://www.turrgimnazium.hu) Programfelelős: Grőber Attila | **Varga Katalin Gimnázium**5000 Szolnok, Szabadság tér 6.Tel: 56/512-240[www.varga-szolnok.sulinet.hu](http://www.varga-szolnok.sulinet.hu) Programfelelős: dr. Kissné Nagy Éva |

A pályázat eredményéről történt értesítés után 2016. február 12-éig a felvételi eljárás keretében a programba jelentkező valamennyi tanuló Tanulói adatlapját az azon feltüntetett címre, a Jelentkezési lapo(ka)t pedig a középiskolákba kell elküldeni! (A 2016. február 4-éig esetleg elutasító határozatot kapott tanulók is − más tanuló visszalépése esetén − bekerülhetnek az Arany János Tehetséggondozó Programba.)

1. Hátrányos helyzetű az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll:

*a)* a szülő vagy a családbafogadó gyám alacsony iskolai végzettsége, ha a gyermeket együtt nevelő mindkét szülőről, a gyermeket egyedül nevelő szülőről vagy a családbafogadó gyámról – önkéntes nyilatkozata alapján – megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik,

*b)* a szülő vagy a családbafogadó gyám alacsony foglalkoztatottsága, ha a gyermeket nevelő szülők bármelyikéről vagy a családbafogadó gyámról megállapítható, hogy a rendszeres gyermekvédelmi kedvezmény igénylésekor a szociális törvény (1993. évi III. tv.) 33. §-a szerinti aktív korúak ellátására jogosult vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy,

*c)* a gyermek elégtelen lakókörnyezete, illetve lakáskörülményei, ha megállapítható, hogy a gyermek a településre vonatkozó integrált városfejlesztési stratégiában szegregátumnak nyilvánított lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéséhez szükséges feltételek. [↑](#footnote-ref-1)